               IL-KUMMISSJONI EWROPEA
            Brussell, 2.6.2021
            COM(2021) 282 final
            2021/0137(NLE)
            Proposta għal
            DEĊIŻJONI TAL-KUNSILL
            dwar linji gwida għall-politiki dwar l-impjiegi tal-Istati Membri

               MEMORANDUM TA’ SPJEGAZZJONI

               It-Trattat dwar il-Funzjonament tal-Unjoni Ewropea jistipula li l-Istati Membri jridu jqisu l-politiki ekonomiċi tagħhom u l-promozzjoni tal-impjiegi bħala kwistjonijiet ta’ interess komuni u għandhom jikkoordinaw l-azzjoni tagħhom fil-Kunsill. Dan jistipula li l-Kunsill irid jadotta linji gwida dwar l-impjiegi (l-Artikolu 148), filwaqt li jispeċifika li dawn għandhom ikunu konsistenti mal-linji gwida ġenerali għall-politiki ekonomiċi (l-Artikolu 121).

               Filwaqt li l-linji gwida ġenerali għall-politiki ekonomiċi jibqgħu jgħoddu għal kwalunkwe durata ta’ żmien, il-linji gwida dwar l-impjiegi iridu jitfasslu kull sena. Il-linji gwida ġew adottati flimkien għall-ewwel darba fl-2010 (“il-pakkett integrat”) u jirfdu l-istrateġija Ewropa 2020. Il-linji gwida integrati baqgħu stabbli sal-2014. Fl-2015 ġew adottati l-linji gwida integrati riveduti. Fl-2018 il-linji gwida dwar l-impjiegi ġew allinjati mal-prinċipji tal-Pilastru Ewropew tad-Drittijiet Soċjali pproklamat f’Novembru 2017 mill-Parlament Ewropew, mill-Kunsill u mill-Kummissjoni, bl-għan li jiġu xprunati r-riformi fil-livell nazzjonali u biex iservu ta’ boxxla għal proċess imġedded ta’ konverġenza fl-Ewropa kollha. Il-Linji Gwida baqgħu l-istess fl-2019. Fl-2020, ġew allinjati biex jiġu integrati elementi relatati mal-konsegwenzi tal-kriżi tal-COVID-19, it-tranżizzjonijiet ekoloġiċi u diġitali u l-Għanijiet ta’ Żvilupp Sostenibbli tan-NU.

               Flimkien mal-linji gwida ġenerali għall-politiki ekonomiċi, il-linji gwida dwar l-impjiegi qegħdin jiġu ppreżentati bħala Deċiżjoni tal-Kunsill dwar il-linji gwida għall-politiki dwar l-impjiegi tal-Istati Membri (il-Parti II tal-Linji Gwida Integrati) u jipprovdu l-bażi għar-rakkomandazzjonijiet speċifiċi għall-pajjiżi fl-oqsma rispettivi.

               L-objettivi u l-prijoritajiet ġenerali li ġew espressi fil-linji gwida għall-politiki dwar l-impjiegi jibqgħu validi. F’konformità mal-Artikolu 148(2) tat-TFUE, il-validità tal-Linji Gwida dwar l-Impjiegi għall-2021 jeħtieġ li tiġi kkonfermata b’Deċiżjoni tal-Kunsill, wara li jiġu kkonsultati l-Parlament Ewropew, il-Kumitat Ekonomiku u Soċjali Ewropew, il-Kumitat tar-Reġjuni u l-Kumitat tal-Impjiegi.

               Il-“Linji Gwida dwar l-Impjiegi” huma dawn li ġejjin:

               Linja Gwida 5: Nagħtu spinta lid-domanda għax-xogħol

               Linja Gwida 6: Insaħħu l-provvista ta’ ħaddiema u ntejbu l-aċċess għall-impjiegi, għall-ħiliet u għall-kompetenzi

               Linja Gwida 7: Insaħħu l-funzjonament tas-swieq tax-xogħol u l-effettività tad-djalogu soċjali

               Linja Gwida 8: Nippromwovu l-opportunitajiet indaqs għal kulħadd, inrawmu l-inklużjoni soċjali u niġġieldu l-faqar

               2021/0137 (NLE)

               Proposta għal

               DEĊIŻJONI TAL-KUNSILL

               dwar linji gwida għall-politiki dwar l-impjiegi tal-Istati Membri

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 148(2) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-opinjoni tal-Parlament Ewropew
                  1
               ,

               Wara li kkunsidra l-opinjoni tal-Kumitat Ekonomiku u Soċjali Ewropew
                  2
               ,

               Wara li kkunsidra l-opinjoni tal-Kumitat tar-Reġjuni
                  3
               ,

               Wara li kkunsidra l-opinjoni tal-Kumitat tal-Impjiegi
                  4

               Billi:

               (1)L-Istati Membri u l-Unjoni jridu jaħdmu biex tiġi żviluppata strateġija koordinata għall-impjiegi u b’mod partikolari biex tiġi promossa forza tax-xogħol b’ħiliet, imħarrġa u adattabbli, kif ukoll swieq tax-xogħol li jkunu orjentati lejn il-ġejjieni u jwieġbu għat-tibdil ekonomiku, bil-ħsieb li jinkisbu l-objettivi ta’ livell massimu ta’ impjiegi u progress soċjali, tkabbir ibbilanċjat, livell għoli ta’ protezzjoni u titjib tal-kwalità tal-ambjent stabbilit fl-Artikolu 3 tat-Trattat dwar l-Unjoni Ewropea. L-Istati Membri jridu jikkunsidraw il-promozzjoni tal-impjiegi bħala kwistjoni ta’ interess komuni u jridu jikkoordinaw l-azzjoni tagħhom f’dan ir-rigward fi ħdan il-Kunsill, filwaqt li jqisu l-prattiki nazzjonali marbutin mar-responsabbiltajiet ta’ min imexxi u tal-ħaddiema.

               (2)L-Unjoni trid tiġġieled kontra l-esklużjoni soċjali u d-diskriminazzjoni u tippromwovi l-ġustizzja u l-protezzjoni soċjali, kif ukoll l-ugwaljanza bejn in-nisa u l-irġiel, is-solidarjetà bejn il-ġenerazzjonijiet u l-protezzjoni tad-drittijiet tat-tfal. Meta tiddefinixxi u timplimenta l-politiki u l-attivitajiet tagħha, l-Unjoni trid tqis ir-rekwiżiti marbuta mal-promozzjoni ta’ livell għoli ta’ impjiegi, il-garanzija ta’ protezzjoni soċjali adegwata, il-ġlieda kontra l-faqar u l-esklużjoni soċjali, livell għoli ta’ edukazzjoni u taħriġ u l-ħarsien tas-saħħa tal-bniedem kif stabbilit fl-Artikolu 9 tat-Trattat dwar il-Funzjonament tal-Unjoni Ewropea (TFUE).

               (3)F’konformità mat-TFUE, l-Unjoni żviluppat u implimentat strumenti ta’ koordinazzjoni tal-politika għall-politiki ekonomiċi u tal-impjiegi. Bħala parti minn dawn l-istrumenti, il-Linji Gwida għall-Politiki dwar l-Impjiegi tal-Istati Membri (“il-Linji Gwida”) stabbiliti fl-Anness tad-Deċiżjoni tal-Kunsill (UE) 2020/1512(
                  5
               ), flimkien mal-Linji Gwida ġenerali għall-Politiki Ekonomiċi tal-Istati Membri u tal-Unjoni stabbiliti fir-Rakkomandazzjoni tal-Kunsill (UE) 2015/1184(
                  6
               ), jiffurmaw il-Linji Gwida Integrati. Dawn għandhom jiggwidaw l-implimentazzjoni tal-politika fl-Istati Membri u fl-Unjoni, li tirrifletti l-interdipendenza bejn l-Istati Membri. Is-sett li jirriżulta ta’ politiki u riformi kkoordinati Ewropej u nazzjonali jikkostitwixxi taħlita sostenibbli u ġenerali xierqa ta’ politiki ekonomiċi u tal-impjiegi li jenħtieġ li tikseb effetti kollaterali pożittivi.

               (4)Il-Linji Gwida huma konsistenti mal-Patt ta’ Stabbiltà u Tkabbir, mal-leġiżlazzjoni eżistenti tal-Unjoni u ma’ inizjattivi varji tal-Unjoni, inkluż ir-Rakkomandazzjoni tal-Kunsill tat-30 ta’ Ottubru 2020(
                  7
               ), ir-Rakkomandazzjoni tal-Kunsill tal-15 ta’ Frar 2016(
                  8
               ) , ir-Rakkomandazzjoni tal-Kunsill tad-19 ta’ Diċembru 2016(
                  9
               ), ir-Rakkomandazzjoni tal-Kunsill tal-15 ta’ Marzu 2018(
                  10
               ) , ir-Rakkomandazzjoni tal-Kunsill tat-22 ta’ Mejju 2018 dwar il-Kompetenzi Ewlenin għat-Tagħlim tul il-Ħajja(
                  11
               ), ir-Rakkomandazzjoni tal-Kunsill tat-22 ta’ Mejju 2019(
                  12
               ) , ir-Rakkomandazzjoni tal-Kunsill tat-8 ta’ Novembru 2019(
                  13
               ), ir-Rakkomandazzjoni tal-Kunsill tal-10 ta’ Marzu 2014(
                  14
               ), ir-Rakkomandazzjoni tal-Kunsill tal-24 ta’ Novembru 2020(
                  15
               ), ir-Rakkomandazzjoni tal-Kummissjoni dwar appoġġ attiv effettiv għall-impjiegi wara l-kriżi tal-COVID-19 (EASE) tal-4 ta’ Marzu 2021(
                  16
               ) u r-[Rakkomandazzjoni tal-Kunsill dwar l-istabbiliment ta’ Garanzija Ewropea għat-Tfal(
                  17
               )].

               (5)Is-Semestru Ewropew jiġbor flimkien strumenti differenti f’qafas ġenerali għall-koordinazzjoni u s-sorveljanza ta’ politiki ekonomiċi u tal-impjiegi multilaterali integrati. Filwaqt li jsegwi s-sostenibbiltà ambjentali, il-produttività, il-ġustizzja u l-istabbiltà, is-Semestru Ewropew jintegra l-prinċipji tal-Pilastru Ewropew tad-Drittijiet Soċjali, u l-għodda ta’ monitoraġġ tiegħu, it-Tabella ta’ Valutazzjoni Soċjali, u jipprevedi impenn qawwi mas-sħab soċjali, is-soċjetà ċivili u partijiet ikkonċernati oħra. Jappoġġa t-twettiq tal-Għanijiet ta’ Żvilupp Sostenibbli. Jenħtieġ li l-politiki dwar l-impjiegi u dawk ekonomiċi tal-Unjoni u tal-Istati Membri jimxu id f’id mat-tranżizzjoni tal-Ewropa lejn ekonomija b’impatt newtrali fuq il-klima, ambjentalment sostenibbli u diġitali, filwaqt li jtejbu l-kompetittività, jiżguraw kundizzjonijiet xierqa tax-xogħol, irawmu l-innovazzjoni, jippromwovu l-ġustizzja soċjali u l-opportunitajiet indaqs, kif ukoll jindirizzaw l-inugwaljanzi u d-disparitajiet reġjonali.

               (6)It-tibdil fil-klima u l-isfidi relatati mal-ambjent, il-globalizzazzjoni, id-diġitalizzazzjoni, l-intelliġenza artifiċjali, it-telexogħol, l-ekonomija tal-pjattaformi u t-tibdil demografiku se jittrasformaw l-ekonomiji u s-soċjetajiet Ewropej. Jenħtieġ li l-Unjoni u l-Istati Membri tagħha jaħdmu flimkien biex jindirizzaw b’mod effettiv dawn il-fatturi strutturali u jadattaw is-sistemi eżistenti kif meħtieġ, filwaqt li jirrikonoxxu l-interdipendenza mill-qrib tal-ekonomiji u s-swieq tax-xogħol tal-Istati Membri u l-politiki relatati. Dan jirrikjedi azzjoni ta’ politika koordinata, ambizzjuża u effettiva kemm fil-livell tal-Unjoni kif ukoll fil-livell nazzjonali, f’konformità mat-TFUE u d-dispożizzjonijiet tal-Unjoni dwar il-governanza ekonomika. Jenħtieġ li azzjoni ta’ politika bħal din tinkludi spinta għall-investiment sostenibbli, impenn imġedded għal riformi b’sekwenza xierqa li jtejbu t-tkabbir ekonomiku, il-ħolqien ta’ impjiegi ta’ kwalità, il-produttività, il-kundizzjonijiet xierqa tax-xogħol, il-koeżjoni soċjali u territorjali, il-konverġenza ’l fuq, ir-reżiljenza u l-eżerċizzju ta’ responsabbiltà fiskali. Jenħtieġ li tikkombina miżuri min-naħa tal-provvista u min-naħa tad-domanda, filwaqt li tqis l-impatti tagħhom mil-lat ambjentali, soċjali u tal-impjiegi.

               (7)Il-Parlament Ewropew, il-Kunsill u l-Kummissjoni pproklamaw il-Pilastru Ewropew tad-Drittijiet Soċjali(
                  18
               ) (“il-Pilastru”). Il-Pilastru jistabbilixxi għoxrin prinċipju u dritt biex jappoġġaw swieq tax-xogħol u sistemi ta’ protezzjoni soċjali ġusti u li jiffunzjonaw tajjeb, strutturati madwar tliet kategoriji: opportunitajiet u aċċess indaqs għas-suq tax-xogħol, kundizzjonijiet tax-xogħol ġusti u protezzjoni u inklużjoni soċjali. Il-prinċipji u d-drittijiet jagħtu direzzjoni lill-istrateġija tal-Unjoni, filwaqt li jiżguraw li t-tranżizzjonijiet għan-newtralità klimatika u s-sostenibbiltà ambjentali, id-diġitalizzazzjoni u l-bidla demografika jkunu soċjalment ekwi u ġusti. Il-Pilastru, flimkien mat-Tabella ta’ Valutazzjoni Soċjali li takkumpanjah, jikkostitwixxi qafas ta’ referenza għall-monitoraġġ tal-prestazzjoni tal-impjiegi u soċjali tal-Istati Membri, biex imexxi r-riformi fil-livell nazzjonali, reġjonali u lokali u biex jirrikonċilja s-suq “soċjali” u s-“suq” fl-ekonomija moderna tal-lum, inkluż permezz tal-promozzjoni tal-ekonomija soċjali. Fl-4 ta’ Marzu 2021, il-Kummissjoni ressqet Pjan ta’ Azzjoni għall-implimentazzjoni tal-Pilastru Ewropew tad-Drittijiet Soċjali (
                  19
               ), inkluż miri ewlenin ambizzjużi iżda realistiċi u submiri komplementari għall-2030 fl-oqsma tal-impjiegi, tal-ħiliet, tal-edukazzjoni u soċjali.

               (8)Fit-8 ta’ Mejju 2021, il-Mexxejja tal-UE fis-Summit Soċjali ta’ Porto (
                  20
               ) rrikonoxxew il-Pilastru Ewropew tad-Drittijiet Soċjali bħala element fundamentali tal-irkupru filwaqt li nnutaw li l-implimentazzjoni tiegħu se ssaħħaħ l-isforz tal-Unjoni lejn tranżizzjoni diġitali, ekoloġika u ġusta u tikkontribwixxi għall-kisba ta’ konverġenza ekonomika u soċjali ’l fuq u għall-indirizzar tal-isfidi demografiċi. Enfasizzaw li d-dimensjoni soċjali, id-djalogu soċjali u l-involviment attiv tas-sħab soċjali huma fil-qalba ta’ ekonomija soċjali tas-suq kompetittiva ħafna. L-Istati Membri sabu li l-Pjan ta’ Azzjoni tal-Pilastru Ewropew tad-Drittijiet Soċjali li ppreżentat il-Kummissjoni pprovda gwida utli għall-implimentazzjoni tal-Pilastru, inkluż fl-oqsma tal-impjiegi, tal-ħiliet, tas-saħħa u tal-protezzjoni soċjali. Kienu sodisfatti bil-miri ewlenin il-ġodda tal-UE għall-2030 dwar l-impjiegi (78 % tal-popolazzjoni ta’ età ta’ bejn 20 u 64 sena jenħtieġ li jkollhom impjieg), il-ħiliet (60 % tal-adulti kollha jenħtieġ li jipparteċipaw f’taħriġ kull sena) u t-tnaqqis tal-faqar (ta’ mill-inqas 15-il miljun, inkluż ħames miljun tifel u tifla) u t-Tabella ta’ Valutazzjoni Soċjali riveduta bil-ħsieb li jiġi mmonitorjat il-progress lejn l-implimentazzjoni tal-prinċipji tal-Pilastru Soċjali bħala parti mill-qafas ta’ koordinazzjoni tal-politika fil-kuntest tas-Semestru Ewropew. Barra minn hekk, innutaw li, issa li l-Ewropa qed tibda tirkupra gradwalment mill-pandemija tal-COVID-19, il-prijorità se tkun li nimxu mill-protezzjoni għall-ħolqien tal-impjiegi u t-titjib tal-kwalità tal-impjiegi, u enfasizzaw li l-implimentazzjoni tal-prinċipji fil-Pilastru Ewropew tad-Drittijiet Soċjali se tkun essenzjali biex jiġi żgurat il-ħolqien ta’ aktar impjiegi u impjiegi aħjar għal kulħadd fil-qafas ta’ rkupru inklużiv. Fl-aħħar nett, l-Istati Membri enfasizzaw l-importanza li jiġi segwit mill-qrib, inkluż fl-ogħla livell, il-progress miksub lejn l-implimentazzjoni tal-Pilastru Ewropew tad-Drittijiet Soċjali u l-miri ewlenin tal-UE għall-2030.

               (9)Ir-riformi fis-suq tax-xogħol, inkluż il-mekkaniżmi nazzjonali għall-iffissar tal-pagi, jenħtieġ li jsegwu l-prattiki nazzjonali tad-djalogu soċjali, bil-ħsieb li jiġu pprovduti pagi ġusti li jippermettu livell ta’ għajxien deċenti u tkabbir sostenibbli. Jenħtieġ ukoll li jippermettu l-opportunità meħtieġa għal kunsiderazzjoni wiesgħa tal-kwistjonijiet soċjoekonomiċi, inkluż titjib fis-sostenibbiltà, fil-kompetittività, fl-innovazzjoni, fil-ħolqien ta’ impjiegi ta’ kwalità, fil-kundizzjonijiet tax-xogħol, fil-faqar fost dawk li jaħdmu, fl-edukazzjoni u l-ħiliet, fis-saħħa pubblika u l-inklużjoni u fid-dħul reali. L-Istati Membri u l-Unjoni jenħtieġ li jiżguraw li l-impatt soċjali, tal-impjiegi u ekonomiku tal-kriżi tal-COVID-19 jittaffa u li t-tranżizzjonijiet ikunu soċjalment ġusti u xierqa. Jenħtieġ li jitkompla t-tisħiħ tal-irkupru u tal-isforz biex tiġi stabbilita soċjetà inklużiva u reżiljenti li fiha n-nies ikunu protetti u jkollhom is-setgħa biex jantiċipaw u jiġġestixxu l-bidla, u li fiha jistgħu jipparteċipaw attivament fis-soċjetà u fl-ekonomija. Hemm bżonn ta’ sett koerenti ta’ politiki attivi tas-suq tax-xogħol li jikkonsistu f’inċentivi temporanji ta’ reklutaġġ u ta’ tranżizzjoni, politiki dwar il-ħiliet u servizzi tal-impjiegi imtejba biex jiġu appoġġati t-tranżizzjonijiet tas-suq tax-xogħol kif enfasizzat fir-Rakkomandazzjoni tal-Kummissjoni (UE) dwar appoġġ attiv effettiv għall-impjiegi wara l-kriżi tal-COVID-19 (EASE).

               (10)Jenħtieġ li tiġi indirizzata d-diskriminazzjoni fil-forom kollha tagħha, tiġi żgurata l-ugwaljanza bejn il-ġeneri u jiġu appoġġati l-impjiegi taż-żgħażagħ. Jenħtieġ li jiġu żgurati l-aċċess u l-opportunitajiet għal kulħadd u jenħtieġ li jitnaqqsu l-faqar u l-esklużjoni soċjali, inkluż fejn jidħlu t-tfal, b’mod partikolari billi jiġu żgurati funzjonament effettiv tas-swieq tax-xogħol u sistemi tal-protezzjoni soċjali xierqa u inklużivi, u billi jitneħħew l-ostakli għall-edukazzjoni, it-taħriġ u l-parteċipazzjoni fis-suq tax-xogħol, inkluż permezz ta’ investimenti fl-edukazzjoni u l-kura bikrija tat-tfal u fil-ħiliet diġitali. L-aċċess f’waqtu u ugwali għal servizzi tal-kura fit-tul u tal-kura tas-saħħa bi prezz li jintlaħaq, inkluż il-prevenzjoni u l-promozzjoni tal-kura tas-saħħa, huwa partikolarment rilevanti, fid-dawl tal-kriżi tal-COVID-19 u f’kuntest ta’ soċjetajiet li qed jixjieħu. Jenħtieġ li l-persuni b’diżabbiltà li jikkontribwixxu għat-tkabbir ekonomiku u għall-iżvilupp soċjali jkomplu jilħqu l-potenzjal tagħhom. Mas-seħħ ta’ mudelli ekonomiċi u kummerċjali ġodda fil-postijiet tax-xogħol tal-Unjoni, ir-relazzjonijiet tax-xogħol qed jinbidlu wkoll. Jenħtieġ li l-Istati Membri jiżguraw li r-relazzjonijiet tax-xogħol li jirriżultaw minn forom ġodda ta’ xogħol iżommu u jsaħħu l-mudell soċjali tal-Ewropa.

               (11)Jenħtieġ li l-Linji Gwida Integrati jsawru l-bażi għal rakkomandazzjonijiet speċifiċi għall-pajjiżi li l-Kunsill jista’ jindirizza lill-Istati Membri. Minħabba n-natura politika komprensiva u li tħares ’il quddiem tal-Pjanijiet għall-Irkupru u r-Reżiljenza u peress li l-Istati Membri kollha ppreżentaw tali pjanijiet, fl-2021 ma kienx hemm bżonn li l-Kummissjoni tipproponi rakkomandazzjonijiet speċifiċi għall-pajjiżi. Madankollu, il-Kummissjoni pproponiet rakkomandazzjonijiet dwar is-sitwazzjoni baġitarja tal-Istati Membri fl-2021 kif previst skont il-Patt ta’ Stabbiltà u Tkabbir.

               (12)Jenħtieġ li l-Istati Membri jagħmlu użu sħiħ mir-REACT-EU(
                  21
               ) li jirrinforza l-fondi tal-politika ta’ koeżjoni sal-2023, mill-Fond Soċjali Ewropew Plus, mill-Faċilità l-ġdida għall-Irkupru u r-Reżiljenza (
                  22
               ) u fondi oħrajn tal-Unjoni, fosthom il-Fond għal Tranżizzjoni Ġusta u InvestEU, biex irawmu l-impjiegi, l-investimenti soċjali, l-inklużjoni soċjali, u l-aċċessibbiltà, u jippromwovu l-opportunitajiet għat-titjib tal-ħiliet u t-taħriġ mill-ġdid tal-forza tax-xogħol, it-tagħlim tul il-ħajja u l-edukazzjoni u t-taħriġ ta’ kwalità għolja għal kulħadd, inkluż il-litteriżmu u l-ħiliet diġitali. Filwaqt li l-Linji Gwida Integrati huma indirizzati lill-Istati Membri u lill-Unjoni, jenħtieġ li jiġu implimentati fi sħubija mal-awtoritajiet nazzjonali, reġjonali u lokali kollha, bl-involviment mill-qrib tal-parlamenti, kif ukoll tas-sħab soċjali u r-rappreżentanti tas-soċjetà ċivili.

               (13)Il-Kumitat tal-Impjiegi u l-Kumitat tal-Protezzjoni Soċjali jenħtieġ li jimmonitorjaw il-mod li bih il-politiki rilevanti jiġu implimentati fid-dawl tal-linji gwida għal-linji politiċi dwar l-impjiegi, skont il-mandati rispettivi tagħhom ibbażati fuq it-Trattat. Dawk il-kumitati u korpi preparatorji oħra tal-Kunsill involuti fil-koordinazzjoni ta’ politiki ekonomiċi u soċjali jenħtieġ li jaħdmu flimkien mill-qrib. Jenħtieġ li jiġi sostnut id-djalogu dwar politiki bejn il-Parlament Ewropew, il-Kunsill u l-Kummissjoni, b’mod partikolari fir-rigward tal-linji gwida għal-linji politiċi dwar l-impjiegi tal-Istati Membri.

               (14)Il-Kumitat tal-Protezzjoni Soċjali ġie kkonsultat.

               ADOTTA DIN ID-DEĊIŻJONI:

               Artikolu 1

               Il-linji gwida għall-politiki dwar l-impjiegi tal-Istati Membri, kif stabbilit fl-Anness għad-Deċiżjoni tal-Kunsill (UE) 2020/1512, jinżammu għall-2021 u għandhom jitqiesu mill-Istati Membri fil-politiki dwar l-impjiegi u fil-programmi tar-riformi tagħhom.

               Artikolu 2

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        ĠU C , , p. .

                     (2)

                        ĠU C , , p. .

                     (3)

                        ĠU C , , p. .

                     (4)

                        ĠU C , , p. .

                     (5)

                        Id-Deċiżjoni tal-Kunsill (UE) 2020/1512 tat-13 ta’ Ottubru 2020 dwar il-linji gwida għall-politiki dwar l-impjiegi tal-Istati Membri ĠU L 344, 19.10.2020, p. 22–28.

                     (6)

                        Ir-Rakkomandazzjoni tal-Kunsill (UE) 2015/1184 tal-14 ta’ Lulju 2015 dwar linji gwida ġenerali għall-politiki ekonomiċi tal-Istati Membri u tal-Unjoni Ewropea (ĠU L 192, 18.7.2015, p. 27).

                     (7)

                        Ir-Rakkomandazzjoni tal-Kunsill tat-30 ta’ Ottubru 2020 dwar Pont għall-Impjiegi - It-tisħiħ tal-Garanzija għaż-Żgħażagħ u li tissostitwixxi r-Rakkomandazzjoni tal-Kunsill tat-22 ta’ April 2013 dwar l-istabbiliment ta’ Garanzija għaż-Żgħażagħ 2020/C 372/01 (ĠU C 372, 4.11.2020, p. 1–9).

                     (8)

                        Ir-Rakkomandazzjoni tal-Kunsill tal-15 ta’ Frar 2016 dwar l-integrazzjoni tal-persuni li ilhom qiegħda fis-suq tax-xogħol (ĠU C 67, 20.2.2016, p. 1).

                     (9)

                        Ir-Rakkomandazzjoni tal-Kunsill tad-19 ta’ Diċembru 2016 dwar Perkorsi ta’ titjib tal-ħiliet: Opportunitajiet Ġodda għall-Adulti (ĠU C 484, 24.12.2016, p. 1).

                     (10)

                        Ir-Rakkomandazzjoni tal-Kunsill tal-15 ta’ Marzu 2018 dwar Qafas Ewropew għal Apprendistati ta’ Kwalità u Effettivi (ĠU C 153, 2.5.2018, p. 1).

                     (11)

                        Ir-Rakkomandazzjoni tal-Kunsill tat-22 ta’ Mejju 2018 dwar il-Kompetenzi Ewlenin għat-Tagħlim tul il-Ħajja (ĠU C 189, 4.6.2018, p. 1).

                     (12)

                        Ir-Rakkomandazzjoni tal-Kunsill tat-22 ta’ Mejju 2019 dwar Sistemi ta’ Edukazzjoni u Kura Bikrija ta’ Kwalità Għolja tat-Tfal (ĠU C 189, 5.6.2019, p. 4).

                     (13)

                        Ir-Rakkomandazzjoni tal-Kunsill tat-8 ta’ Novembru 2019 dwar l-aċċess għall-protezzjoni soċjali għall-ħaddiema u għall-persuni li jaħdmu għal rashom (ĠU C 387, 15.11.2019, p. 1).

                     (14)

                        Ir-Rakkomandazzjoni tal-Kunsill tal-10 ta’ Marzu 2014 dwar Qafas tal-Kwalità għat-Traineeships (ĠU C 88, 27.3.2014, p. 1).

                     (15)

                        Ir-Rakkomandazzjoni tal-Kunsill tal-24 ta’ Novembru 2020 dwar l-edukazzjoni u t-taħriġ vokazzjonali (VET) għall-kompetittività sostenibbli, il-ġustizzja soċjali u r-reżiljenza 2020/C 417/01 (ĠU C 417, 2.12.2020, p. 1–16).

                     (16)

                        Ir-Rakkomandazzjoni tal-Kummissjoni (UE) 2021/402 tal-4 ta’ Marzu 2021 dwar appoġġ attiv effettiv għall-impjiegi wara l-kriżi tal-COVID-19 (EASE) C/2021/1372 (ĠU L 80, 8.3.2021, p. 1–8).

                     (17)

                        …

                     (18)

                        Il-Proklamazzjoni Interistituzzjonali dwar il-Pilastru Ewropew tad-Drittijiet Soċjali (ĠU C 428, 13.12.2017, p. 10).

                     (19)

                        Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni Il-Pjan ta’ Azzjoni tal-Pilastru Ewropew tad-Drittijiet Soċjali (COM/2021/102 final).

                     (20)

                        Il-Kunsill Ewropew,
                  Id-Dikjarazzjoni ta’ Porto
                  , it-8 ta’ Mejju 2021.

                     (21)

                        Ir-Regolament (UE) 2020/2221 tal-Parlament Ewropew u tal-Kunsill tat-23 ta’ Diċembru 2020 li jemenda r-Regolament (UE) Nru 1303/2013 fir-rigward ta’ riżorsi addizzjonali u arranġamenti ta’ implimentazzjoni biex jipprovdi assistenza għat-trawwim ta’ miżuri li jsewwu d-dannu kkawżat mill-kriżi fil-kuntest tal-pandemija tal-COVID-19 u l-konsegwenzi soċjali tagħha u għat-tħejjija ta’ rkupru ekoloġiku, diġitali u reżiljenti tal-ekonomija (REACT-EU) (ĠU L 437, 28.12.2020, p. 30–42).

                     (22)

                        Ir-Regolament (UE) 2021/241 tal-Parlament Ewropew u tal-Kunsill tat-12 ta’ Frar 2021 li jistabbilixxi l-Faċilità għall-Irkupru u r-Reżiljenza (ĠU L 57, 18.2.2021, p. 17–75).


               IL-KUMMISSJONI EWROPEA
            Brussell, 20.9.2019
            COM(2019) 424 final
            ANNESS
            tal-
            Proposta għal DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat tar-Regoli tal-Oriġini stabbilit bil-Ftehim dwar ir-Regoli tal-Oriġini (WTO-GATT tal-1994), anness mal-att finali ffirmat f’Marrakech fil-15 ta’ April 1994

               It-titjib tat-Trasparenza fir-Regoli Mhux preferenzjali tal-Oriġini

               _______________

               ll-Membri tal-Organizzazzjoni Dinjija tal-Kummerċ,

               Billi jixtiequ jiżguraw li r-regoli tal-oriġini nfushom ma joħolqux effetti li jirrestrinġu, ixekklu jew ifixklu l-kummerċ internazzjonali;

               Billi jixtiequ jiżguraw li r-regoli tal-oriġini jitħejjew u jiġu applikati b’mod imparzjali, trasparenti, prevedibbli, konsistenti u newtrali;

               Billi jirrikonoxxu li regoli tal-oriġini ċari u prevedibbli u l-applikazzjoni tagħhom jiffaċilitaw il-fluss tal-kummerċ internazzjonali;

               Billi jirrikonoxxu li huwa mixtieq li tiġi pprovvduta t-trasparenza fil-liġijiet, ir-regolamenti u l-prattiki fir-rigward tar-regoli tal-oriġini;

               Billi jixtiequ li jikkomplementaw l-obbligi ta’ notifika tal-Artikolu 5 tal-Ftehim dwar ir-Regoli tal-Oriġini;

               Billi jaffermaw li t-titjib fit-trasparenza tal-liġijiet, ir-regolamenti u l-prattiki fir-rigward tar-regoli tal-oriġini jikkontribwixxi biex jitnaqqsu l-kostijiet ta’ konformità tal-operaturi ekonomiċi li jixtiequ jintegraw il-katini tal-valur globali, l-aktar l-intrapriżi mikro, żgħar u ta' daqs medju;

               Jiddeċiedu, fir-rigward tar-regoli tal-oriġini, kif ġej:

               1.Li huwa mixtieq li jinżamm u jiġi promoss livell għoli ta’ trasparenza u fehim reċiproku dwar ir-regoli tal-oriġini eżistenti u r-rekwiżiti dokumentarji relatati użati mill-Membri tad-WTO. Ir-regoli tal-oriġini huma mifhuma bħala dawk li jaqgħu taħt il-kamp ta’ applikazzjoni tal-Artikolu 1 tal-Ftehim dwar ir-Regoli tal-Oriġini.

               2.Sabiex tiżdied it-trasparenza u jiġi promoss fehim aħjar tar-regoli tal-oriġini, il-Membri għandhom jinnotifikaw lis-Segretarjat tad-WTO, skont l-Anness 1 ta’ din id-Deċiżjoni, ir-regoli tal-oriġini li jużaw fl-applikazzjoni tat-trattament tal-aktar nazzjon iffavorit skont l-Artikoli I, II, III, XI u XIII tal-GATT tal-1994.

               3.Il-Membri huma mħeġġa jimlew il-mudell ta’ notifika fl-Anness 1 meta jinnotifikaw lis-Segretarjat tad-WTO dwar kwalunkwe regola oħra tal-oriġini li jużaw għall-applikazzjoni ta’ strumenti oħra ta’ politika kummerċjali mhux preferenzjali kif previst fl-Artikolu 1.2 tal-Ftehim dwar ir-Regoli tal-Oriġini.

               4.Barra minn hekk, il-Membri għandhom jiddeskrivu, skont l-Anness 2, il-prattiki tagħhom fir-rigward taċ-ċertifikazzjoni tal-oriġini u provi tal-oriġini dokumentarji obbligatorji oħra għal finijiet mhux preferenzjali li jkunu ġew innotifikati skont l-Anness 1
                  1
               . Il-Membri li jirrapportaw li ma jimplimentawx ir-regoli tal-oriġini skont l-Anness 1 għandhom, madankollu, jimlew l-Anness 2.

               5.In-notifiki skont il-paragrafi 2 u 4 ta’ din id-Deċiżjoni għandhom jiġu ppreżentati sa mhux aktar tard minn sena wara l-adozzjoni ta’ din id-Deċiżjoni.

               6.L-informazzjoni nnotifikata skont din id-Deċiżjoni għandha ssir disponibbli għall-pubbliku mis-Segretarjat tad-WTO.

               7.Kull Membru għandu, skont ir-riżorsi disponibbli tiegħu, jistabbilixxi jew iżomm punt ta' informazzjoni wieħed jew aktar sabiex iwieġeb għall-mistoqsijiet iġġustifikati tal-gvernijiet, tan-negozjanti u ta’ partijiet interessati oħra dwar kwistjonijiet li jirrigwardaw ir-regoli tal-oriġini u rekwiżiti dokumentarji relatati kif ukoll biex jipprovdu l-formoli u d-dokumenti meħtieġa
                  2
               . Il-Membri għandhom jikkomunikaw id-dettalji ta' kuntatt tal-punti ta' informazzjoni rispettivi tagħhom lis-Segretarjat tad-WTO skont l-Anness 1. Il-membri tal-pajjiżi l-anqas żviluppati għandu jkollhom sentejn biex jikkomunikaw din l-informazzjoni lis-Segretarjat tad-WTO.

               8.Il-Membri għandhom jagħmlu ħilithom biex jipprovdu referenzi legali, siti web, dokumenti ta' spjegazzjoni, jew kwalunkwe dokument ieħor, f’lingwa uffiċjali tad-WTO.

               9.Il-Membri li jintroduċu bidliet sostantivi fir-regoli tal-oriġini tagħhom u rekwiżiti dokumentarji relatati li jkunu ġew innotifikati skont din id-Deċiżjoni, għandhom jinnotifikaw minnufih tali bidliet lis-Segretarjat tad-WTO skont din id-Deċiżjoni.

               10.Il-Kumitat tar-Regoli tal-Oriġini (CRO) għandu jeżamina r-regoli tal-oriġini eżistenti u r-rekwiżiti dokumentarji relatati abbażi tal-informazzjoni nnotifikata skont din id-Deċiżjoni, bil-għan li jiġu identifikati prattiki li jiffaċilitaw il-kummerċ u li tiġi promossa d-diffużjoni internazzjonali tagħhom.

               11.L-għajnuna mis-Segretarjat tad-WTO għandha tingħata fuq talba biex tgħin lill-Membri tal-pajjiżi li qed jiżviluppaw u dawk li huma l-anqas żviluppati jimplimentaw id-dispożizzjonijiet ta’ din id-Deċiżjoni.

               12.Xejn f’din id-Deċiżjoni ma għandu jiġi interpretat li jaffettwa d-drittijiet u l-obbligi tal-Membri li jinsabu fl-Artikolu 5 tal-Ftehim dwar ir-Regoli tal-Oriġini jew fl-Artikolu 1 tal-Ftehim ta’ Faċilitazzjoni tal-Kummerċ.

               13.Din id-Deċiżjoni, b’mod partikolari l-paragrafi 2 u 3, għandha tiġi riveduta tliet snin wara l-adozzjoni tagħha, u wara dan kull meta jkun meħtieġ, bil-għan li tittejjeb aktar it-trasparenza dwar regoli mhux preferenzjali tal-oriġini kif xieraq.

               ANNESS 1

               MUDELL TA’ NOTIFIKA GĦAL REGOLI MHUX PREFERENZJALI TAL-ORIĠINI

               L-Anness 1 jista’ jiġi dduplikat kemm-il darba l-membri jqisu li dan ikun meħtieġ

               I.
                     INFORMAZZJONI BAŻIKA

                        1)

                        Membru notifikatur

                        2)

                        Punt ta' informazzjoni

                        (Jekk possibbli, ipprovdi d-dettalji ta’ kuntatt li ġejjin: Isem, tel., posta elettronika, sit web)

                        3)

                        Hemm Regoli Mhux Preferenzjali tal-Oriġini fis-seħħ?

                        □

                        Iva

                        □

                        Le*

                        * Jekk it-tweġiba tiegħek hija "Le", mhuwiex meħtieġ li jimtlew il-mistoqsijiet sussegwenti ta’ dan l-Anness

                        4)

                        Jekk jogħġbok indika liema strumenti tal-politika kummerċjali jużaw dawn ir-regoli mhux preferenzjali tal-oriġini (irreferi għall-Artikolu 1.2 tal-Ftehim dwar ir-Regoli tal-Oriġini).

                        5)

                        Data tad-dħul fis-seħħ jew kwalunkwe modifika sostantiva tiegħu:

                        6)

                        Data tal-iskadenza, jekk applikabbli:

                        7)

                        Awtoritajiet governattivi jew mhux governattivi inkarigati mill-amministrazzjoni:

                        8)

                        Link tal-Internet għal-leġiżlazzjoni u kull dokument ieħor ta’ spjegazzjoni, jekk applikabbli:

                        9)

                        Kummenti, jekk applikabbli

               II.
                     APPLIKAZZJONI TAR-REGOLI MHUX PREFERENZJALI TAL-ORIĠINI

                        10)

                        Japplikaw regoli mhux preferenzjali tal-oriġini għall-importazzjonijiet

                        □

                        Iva

                        □

                        Le

                        11)

                        Japplikaw regoli mhux preferenzjali tal-oriġini għall-esportazzjonijiet

                        □

                        Iva

                        □

                        Le

                        12)

                        Regola de minimis għall-applikazzjoni ta’ regoli mhux preferenzjali tal-oriġini

                        □

                        Iva

                        □

                        Le

                        Jekk Iva, jekk jogħġbok speċifika l-limitu de minimis u pprovdi r-referenzi legali rilevanti applikabbli għall-mistoqsijiet 10 sa 12.

               III.
                     KRITERJI BIEX TIĠI DDETERMINATA T-TRASFORMAZZJONI SOSTANZJALI GĦALL-VALUTAZZJONI TAL-ORIĠINI TAL-OĠĠETT

                        13)

                        Kriterji ġenerali, jekk applikabbli għall-prodotti kollha:

                        14)

                        Regoli tal-oriġini speċifiċi għall-prodott fejn applikabbli:

                        15)

                        Definizzjoni ta’ materjal mhux oriġinarju u ta’ materjal oriġinarju, jekk applikabbli:

                        16)

                        Lista ta’ operazzjonijiet minimi li ma jagħtux l-oriġini, jekk applikabbli:

                        17)

                        Regoli residwi, jekk applikabbli:

                        18)

                        Kull informazzjoni oħra li l-membru jqis li hija meħtieġa (ipprovdi link tal-Internet, jekk xieraq)

               IV.
                     DEĊIŻJONIJIET BIL-QUDDIEM

                        Jinħarġu deċiżjonijiet bil-quddiem dwar l-oriġini ta’ oġġett
                           3
                        ?

                                 □

                                 Iva

                                 □

                                 Le

                        Awtorità inkarigata mill-ħruġ ta’ deċiżjonijiet bil-quddiem (dwar l-oriġini)

                        Struzzjonijiet dwar l-applikazzjoni għal deċiżjoni bil-quddiem

                        Link tal-Internet għal-leġiżlazzjoni u kwalunkwe referenza legali oħra rilevanti:

               ANNESS 2

               MUDELL TA’ NOTIFIKA GĦAL REKWIŻITI DOKUMENTARJI RELATATI MA’

               REGOLI MHUX PREFERENZJALI TAL-ORIĠINI

                        1)

                        Rekwiżiti obbligatorji għaċ-ċertifikat u/jew kwalunkwe prova tal-oriġini dokumentarja obbligatorja oħra għall-importazzjonijiet?

                        □

                        Iva

                        □

                        Le**

                        2)

                        Rekwiżiti obbligatorji għaċ-ċertifikat u/jew kwalunkwe prova tal-oriġini dokumentarja obbligatorja oħra għall-esportazzjonijiet?

                        □

                        Iva

                        □

                        Le**

                        3)

                        Hemm format standardizzat jew preskritt u/jew kontenut taċ-Ċertifikat u/jew kwalunkwe prova tal-oriġini dokumentarja obbligatorja oħra?

                        Jekk Iva, jekk jogħġbok ehmeż kopja jew ipprovdi d-dettalji rilevanti fl-Appendiċi ta’ dan l-Anness

                           Iva
                              
                              Le

                        ** Jekk it-tweġibiet għall-mistoqsijiet 1 u 2 huma “Le”, mhuwiex meħtieġ li jimtlew il-mistoqsijiet sussegwenti ta’ dan l-Anness

                        4)

                        Jekk jintalab biss f’ċirkostanzi speċifiċi, jekk jogħġbok iddeskrivi l-każijiet li għalihom jintalab ċertifikat (jew provi tal-oriġini dokumentarji obbligatorji oħra) u l-format rispettiv (il-forma preskritta jew oħrajn).

                        5)

                        Jekk ir-rekwiżiti obbligatorji għaċ-ċertifikat u/jew kwalunkwe prova tal-oriġini dokumentarja obbligatorja oħra huma limitati għal ċerti prodotti, jekk jogħġbok speċifika għal liema Kapitoli tas-SA u l-format rispettiv (fil-forma preskritta jew oħrajn).

                        6)

                        Eżenzjonijiet għar-rekwiżiti obbligatorji ta’ preżentazzjoni ta’ ċertifikat u/jew ta’ kwalunkwe prova tal-oriġini dokumentarja obbligatorja oħra (eż. kunsinni b’valur baxx, kunsinni postali, …)

                        7)

                        Awtoritajiet governattivi jew mhux governattivi maħtura għall-ħruġ ta’ ċertifikat u/jew kwalunkwe prova tal-oriġini dokumentarja obbligatorja oħra, jekk applikabbli

                        8)

                        Jekk jogħġbok ipprovdi r-referenzi legali rilevanti applikabbli għall-Mistoqsijiet 1 sa 7

               ANNESS 2 – APPENDIĊI

               Jekk jogħġbok ehmeż il-formola preskritta u/jew il-link tal-Internet mal-formola preskritta taċ-Ċertifikat tal-oriġini (jew prova tal-oriġini dokumentarja obbligatorja oħra), jekk applikabbli

               __________

                     (1)

                      Dan huwa mingħajr preġudizzju għal provi tal-oriġini oħra li jistgħu jkunu meħtieġa mill-awtoritajiet kompetenti għal finijiet ta’ kontroll.

                     (2)

                      Huwa mifhum li dan il-punt ta' informazzjoni jista’ jkun l-istess kif stabbilit jew miżmum skont l-Artikolu 1.3 (Punti ta' informazzjoni) tal-Ftehim ta’ Faċilitazzjoni tal-Kummerċ (TFA) u l-Membri mhumiex meħtieġa jipprovdu aktar informazzjoni jew jipprovdu aktar formoli u dokumenti minn dawk koperti mit-TFA.

                     (3)

                      Kif iddefinit fl-Artikolu 2(h) tal-Ftehim dwar ir-Regoli tal-Oriġini u fl-Artikolu 3 tal-Ftehim ta’ Faċilitazzjoni tal-Kummerċ.

    ---documentbreak---

               IL-KUMMISSJONI EWROPEA
            Brussell, 20.9.2019
            COM(2019) 424 final
            2019/0200(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat tar-Regoli tal-Oriġini stabbilit bil-Ftehim dwar ir-Regoli tal-Oriġini (WTO-GATT tal-1994), anness mal-att finali ffirmat f’Marrakech fil-15 ta’ April 1994

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-Deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat tar-Regoli tal-Oriġini stabbilit bil-Ftehim dwar ir-Regoli tal-Oriġini (WTO-GATT tal-1994) anness mal-att finali ffirmat f’Marrakech fil-15 ta’ April 1994,  b’rabta mal-adozzjoni prevista ta’ komunikazzjoni dwar it-titjib tat-trasparenza fir-regoli mhux preferenzjali tal-oriġini.

               2.Kuntest tal-proposta

               2.1.Il-Ftehim dwar ir-Regoli tal-Oriġini

               Il-Ftehim dwar ir-Regoli tal-Oriġini (WTO-GATT tal-1994) anness mal-att finali ffirmat f’Marrakech fil-15 ta’ April 1994 (“il-Ftehim”) għandu l-għan li jiżgura li r-regoli mhux preferenzjali tal-oriġini ma joħolqux huma stess ostakoli mhux meħtieġa għall-kummerċ u għandu l-għan li jarmonizza r-regoli tal-oriġini fil-livell internazzjonali, għajr ir-regoli tal-oriġini relatati mal-konċessjoni ta' preferenzi fit-tariffi. Sakemm jitlesta l-programm ta’ armonizzazzjoni, il-partijiet kontraenti għandhom jiżguraw li r-regoli tal-oriġini tagħhom huma trasparenti; li ma għandhomx effetti li jirrestrinġu, ixekklu jew ifixklu l-kummerċ internazzjonali; li huma amministrati b’mod konsistenti, uniformi, imparzjali u raġonevoli, u li huma bbażati fuq standard pożittiv. Il-Ftehim daħal fis-seħħ fl-1 ta’ Jannar 1995.

               L-Unjoni Ewropea hija parti għall-Ftehim
                  1
               . L-Istati Membri kollha huma partijiet għall-Ftehim.

               2.2.Il-Kumitat tar-Regoli tal-Oriġini

               Il-Kumitat tar-Regoli tal-Oriġini ġie stabbilit fil-qafas tal-Organizzazzjoni Dinjija tal-Kummerċ (WTO) u huwa miftuħ għall-membri tad-WTO. Għandu jiltaqa’ mill-inqas darba fis-sena u għandu jirrevedi l-implimentazzjoni u t-tħaddim tal-Ftehim dwar ir-Regoli tal-Oriġini. Ix-xogħol tal-Kumitat kien jiffoka primarjament fuq l-armonizzazzjoni ta’ regoli mhux preferenzjali tal-oriġini. In-negozjati ma ġewx konklużi u l-membri tad-WTO attwalment qed japplikaw regoli tal-oriġini nazzjonali għal finijiet mhux preferenzjali. Aktar reċentement, beda xi xogħol dwar regoli preferenzjali tal-oriġini, b’mod partikolari fir-rigward ta’ dawk li jintużaw taħt preferenzi kummerċjali għall-pajjiżi l-anqas żviluppati. Id-deċiżjonijiet fil-Kumitat normalment jittieħdu b’kunsens.

               2.3.L-att previst tal-Kumitat tar-Regoli tal-Oriġini

               Fi [data], matul il-laqgħa annwali tiegħu, il-Kumitat tar-Regoli tal-Oriġini għandu jadotta Komunikazzjoni
                  2
                rigward “It-titjib tat-trasparenza fir-regoli mhux preferenzjali tal-oriġini” (“l-att previst”).

               L-għan tal-att previst huwa li tittejjeb it-trasparenza tal-liġijiet, ir-regolamenti u l-prattiki rigward ir-regoli mhux preferenzjali tal-oriġini u li jiġu kkomplementati l-obbligi ta’ notifika inklużi fl-Artikolu 5 tal-Ftehim dwar ir-Regoli tal-Oriġini.

               La l-Ftehim li jistabbilixxi l-Organizzazzjoni Dinjija tal-Kummerċ u lanqas il-Ftehim dwar ir-Regoli tal-Oriġini ma jindirizzaw l-istatus legali tal-atti adottati mill-kumitati tad-WTO. In-natura vinkolanti tal-att previst għandha tiġi ddeterminata fid-dawl tat-test użat fl-att imsemmi. B’kunsiderazzjoni tal-formulazzjoni tal-komunikazzjoni dwar it-titjib tat-trasparenza fir-regoli mhux preferenzjali tal-oriġini, l-att previst se jsir vinkolanti fuq il-partijiet.

               3.Il-pożizzjoni li għandha tittieħed f’isem l-Unjoni

               Ir-regoli mhux preferenzjali tal-oriġini huma dawk ir-regoli, li japplikaw fin-nuqqas ta’ kwalunkwe preferenza kummerċjali, jiġifieri meta l-kummerċ jitwettaq fuq bażi ta’ nazzjon l-aktar iffavorit. Barra minn hekk, xi miżuri ta’ politika kummerċjali bħall-kwoti, l-anti-dumping jew il-marka tal-oriġini jistgħu jirrikjedu determinazzjoni tal-oriġini bbażata fuq l-applikazzjoni ta’ regoli mhux preferenzjali tal-oriġini.

               F’konformità mal-Artikolu 5 tal-Ftehim dwar ir-Regoli tal-Oriġini, kull membru tad-WTO kellu jinnotifika lis-segretarjat tad-WTO fi żmien stipulat mid-dħul fis-seħħ tal-ftehim tad-WTO għalih, ir-regoli tiegħu tal-oriġini tiegħu, id-deċiżjonijiet ġudizzjarji u deċiżjonijiet amministrattivi ta’ applikazzjoni ġenerali relatati ma’ regoli mhux preferenzjali tal-oriġini li jkunu fis-seħħ f’dik id-data. L-Unjoni Ewropea nnotifikat l-informazzjoni meħtieġa lis-segretarjat tad-WTO.

               Fil-Ftehim dwar ir-Regoli tal-Oriġini, il-membri tad-WTO qablu li jinnegozjaw regoli mhux preferenzjali tal-oriġini armonizzati. Madankollu, dawn in-negozjati ma ġewx konklużi u l-membri tad-WTO attwalment qed japplikaw regoli tal-oriġini nazzjonali għal finijiet mhux preferenzjali. B’riżultat ta’ dan, qed japplikaw regoli mhux preferenzjali tal-oriġini differenti għall-importazzjoni u/jew l-esportazzjoni, skont il-membri kkonċernati tad-WTO. Barra minn hekk, mhux il-membri kollha tad-WTO japplikaw leġiżlazzjoni speċifika relatata mar-regoli mhux preferenzjali tal-oriġini. Fl-Unjoni, dawn ir-regoli huma previsti mill-Artikoli 59 sa 61 tar-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni
                  3
               .

               Sabiex jiġi evitat li jinħolqu ostakoli mhux meħtieġa għall-kummerċ minħabba l-varjetà u l-għadd kbir ta’ regoli mhux preferenzjali tal-oriġini li għandhom jiġu applikati, twaqqaf grupp ta’ ħidma żgħir magħżul mill-Kumitat tar-Regoli tal-Oriġini sabiex jesplora l-modi kif għandha tittejjeb it-trasparenza fir-rigward tar-regoli mhux preferenzjali tal-oriġini. L-Unjoni Ewropea ħadet sehem f’dan il-grupp ta’ ħidma żgħir u kkontribwiet b’mod kostruttiv għall-att previst. F’Marzu u f’Mejju 2019 komplew id-diskussjonijiet fil-laqgħat tal-Kumitat tar-Regoli tal-Oriġini. Il-koordinazzjoni mal-Istati Membri kienet żgurata permezz tad-delegazzjonijiet tal-Istati Membri fid-WTO u permezz tat-Taqsima tal-Oriġini tal-Grupp ta’ Esperti Doganali.

               B’kunsiderazzjoni tal-fatt li regoli tal-oriġini ċari u prevedibbli jiffaċilitaw il-fluss tal-kummerċ internazzjonali, l-att previst għandu l-għan li jtejjeb it-trasparenza tal-liġijiet, ir-regolamenti u l-prattiki fir-rigward tar-regoli mhux preferenzjali tal-oriġini u li jikkomplementa l-obbligi ta’ notifika tal-Artikolu 5 tal-Ftehim dwar ir-Regoli tal-Oriġini.

               L-att previst jipprevedi notifika obbligatorja tar-regoli mhux preferenzjali tal-oriġini ta’ kull membru tad-WTO użati għall-finijiet tal-applikazzjoni tat-trattament tan-nazzjon l-aktar iffavorit skont l-Artikoli I, II, III, XI u XIII tal-GATT tal-1994. Dan jipprevedi wkoll notifika volontarja tar-regoli mhux preferenzjali tal-oriġini użati għall-finijiet l-oħra kollha koperti mill-Artikolu 1.2 tal-Ftehim dwar ir-Regoli tal-Oriġini (dazji anti-dumping u kumpensatorji skont l-Artikolu VI tal-GATT tal-1994, miżuri ta’ salvagwardja skont l-Artikolu XIX tal-GATT tal-1994, rekwiżiti tal-marka tal-oriġini skont l-Artikolu IX tal-GATT tal-1994, restrizzjonijiet kwantitattivi jew kwoti tariffarji, regoli tal-oriġini użati għall-akkwist pubbliku u l-istatistika tal-kummerċ). Barra minn hekk, l-att previst fih obbligu ta’ notifika mill-membri tad-WTO ta’ ċertifikati possibbli ta’ oriġini mhux preferenzjali, li huma obbligatorji meta jitwettqu tranżazzjonijiet ta’ importazzjoni jew esportazzjoni. In-notifiki għandhom isiru billi jintużaw il-mudelli annessi mal-att previst.

               L-att previst joħloq obbligi ta’ notifika flimkien ma’ dawk imsemmija fl-Artikolu 5 tal-Ftehim dwar ir-Regoli tal-Oriġini.

               B’riżultat ta’ dan, hija meħtieġa pożizzjoni li għandha tittieħed f’isem l-Unjoni fil-Kumitat tar-Regoli tal-Oriġini.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali skont ir-regoli tad-dritt internazzjonali li jirregola l-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  4
               .

               4.1.2.Applikazzjoni għal dan il-każ

               Il-Kumitat tar-Regoli tal-Oriġini huwa korp stabbilit bi ftehim, jiġifieri l-Ftehim dwar ir-Regoli tal-Oriġini (WTO-GATT tal-1994).

               L-att li l-Kumitat tar-Regoli tal-Oriġini huwa mitlub jadotta jikkostitwixxi att b’effetti legali. La l-Ftehim li jistabbilixxi l-Organizzazzjoni Dinjija tal-Kummerċ u lanqas il-Ftehim dwar ir-Regoli tal-Oriġini ma jindirizzaw l-istatus legali tal-atti adottati mill-Kumitat tar-Regoli tal-Oriġini. Għalhekk, in-natura vinkolanti tal-att previst għandha tiġi ddeterminata fid-dawl tat-test użat fl-att imsemmi. B’kunsiderazzjoni tal-formulazzjoni tal-komunikazzjoni dwar it-titjib tat-trasparenza fir-regoli mhux preferenzjali tal-oriġini, l-att previst għandu jitqies li għandu effetti legali.

               L-att previst ma jissupplimentax jew ma jemendax il-qafas istituzzjonali tal-Ftehim.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament fuq l-objettiv u l-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE għandha tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst huma relatati mal-politika kummerċjali komuni.

               Għalhekk, il-bażi ġuridika sostantiva tad-deċiżjoni proposta hija l-Artikolu 207 tat-TFUE.

               4.3.Konklużjoni

               Il-bażi ġuridika tad-deċiżjoni proposta għandha tkun l-Artikolu 207 tat-TFUE, flimkien mal-Artikolu 218(9) tat-TFUE.

               5.Il-pubblikazzjoni tal-att previst

               Mhux applikabbli.

               2019/0200 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat tar-Regoli tal-Oriġini stabbilit bil-Ftehim dwar ir-Regoli tal-Oriġini (WTO-GATT tal-1994), anness mal-att finali ffirmat f’Marrakech fil-15 ta’ April 1994

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(3) u l-ewwel paragrafu tal-Artikolu 207(4) flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim dwar ir-Regoli tal-Oriġini (WTO-GATT tal-1994) anness mal-att finali ffirmat f’Marrakech fil-15 ta’ April 1994 ("il-Ftehim") ġie konkluż mill-Unjoni permezz tad-Deċiżjoni tal-Kunsill 94/800/KE
                  5
                u daħal fis-seħħ fl-1 ta’ Jannar 1995.

               (2)L-Artikolu 4 tal-Ftehim jistabbilixxi l-Kumitat tar-Regoli tal-Oriġini.

               (3)Il-Kumitat tar-Regoli tal-Oriġini, matul  sessjoni/laqgħa tiegħu fi [data], għandu jadotta komunikazzjoni bit-titolu “it-titjib tat-trasparenza fir-regoli mhux preferenzjali tal-oriġini”.

               (4)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat tar-Regoli tal-Oriġini, peress li l-komunikazzjoni se tkun vinkolanti fuq l-Unjoni.

               (5)Il-pożizzjoni proposta li għandha tittieħed f’isem l-Unjoni għandha l-għan li ttejjeb it-trasparenza tal-liġijiet, ir-regolamenti u l-prattiki fir-rigward tar-regoli mhux preferenzjali tal-oriġini, permezz ta’ regoli dwar notifika obbligatorja jew volontarja mill-membri tad-WTO tar-regoli mhux preferenzjali tal-oriġini tagħhom, permezz ta’ mudelli standardizzati. Dan se jirriżulta f’regoli tal-oriġini aktar ċari u aktar prevedibbli u se jiffaċilita l-fluss tal-kummerċ internazzjonali,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fi  sessjoni/laqgħa tal-Kumitat tar-Regoli tal-Oriġini għandha tkun ibbażata fuq l-abbozz ta’ att tal-Kumitat tar-Regoli tal-Oriġini mehmuż ma’ din id-Deċiżjoni.

               Ir-rappreżentanti tal-Unjoni jistgħu jaqblu dwar bidliet editorjali minuri fl-abbozz ta' att fid-dawl tal-iżviluppi fis-sessjonijiet li ġejjin tal-Kumitat tar-Regoli tal-Oriġini, wara konsultazzjoni mal-Istati Membri, jew matul il-laqgħat ta’ koordinazzjoni fuq il-post, mingħajr deċiżjoni ulterjuri tal-Kunsill.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 94/800/KE tat-22 ta’ Diċembru 1994 dwar il-konklużjoni f’isem il-Komunità Ewropea, fejn għandhom x’jaqsmu affarijiet fil-kompetenza tagħha, fuq il-ftehim milħuq fil-Laqgħa ta’ negozjati multilaterali fl-Urugwaj (1986-1994) (ĠU L 336, 23.12.1994, p. 1).

                     (2)

                        Il-Komunikazzjoni mill-Awstralja; il-Brażil; il-Kanada; Hong Kong; il-Ġappun; ir-Repubblika tal-Korea; New Zealand in-Norveġja; il-Filippini; il-Federazzjoni Russa; Singapore; l-Iżvizzera; it-territorju doganali separat tat-Tajwan, Penghu, Kinmen u Matsu; u l-Istati Uniti.

                     (3)

                        ĠU L 269, 10.10.2013, p.1.

                     (4)

                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, paragrafi 61 sa 64.

                     (5)

                        Id-Deċiżjoni tal-Kunsill 94/800/KE tat-22 ta’ Diċembru 1994 dwar il-konklużjoni f’isem il-Komunità Ewropea, fejn għandhom x’jaqsmu affarijiet fil-kompetenza tagħha, fuq il-ftehim milħuq fil-Laqgħa ta’ negozjati multilaterali fl-Urugwaj (1986-1994) (ĠU L 336, 23.12.1994, p. 1).


               IL-KUMMISSJONI EWROPEA
            Brussell, 15.10.2019
            COM(2019) 466 final
            2019/0233(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fi ħdan il-Kummissjoni estiża tal-Eurocontrol, fir-rigward tal-prinċipji għall-istabbiliment tal-bażi tal-kost għall-imposti en route u l-kalkolu tar-rata unitarja u l-kundizzjonijiet tal-applikazzjoni tas-sistema tal-imposti fuq ir-rotot u l-kundizzjonijiet tal-ħlas
            (Test b’rilevanza għaż-ŻEE)

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni qabel is-sessjoni tal-Kummissjoni estiża tal-Eurocontrol fit-28 ta’ Novembru 2019 b’rabta mal-adozzjoni prevista tal-aġġornament tal-Kundizzjonijiet tal-Applikazzjoni tas-Sistema tal-Imposti fuq ir-Rotot (“il-Kundizzjonijiet tal-Applikazzjoni”) u l-aġġornament tal-Prinċipji għall-istabbiliment tal-bażi tal-kost għall-imposti en route u l-kalkolu tar-rati unitarji (“il-Prinċipji”), it-tnejn li huma aktar ’il quddiem imsejħa “l-atti previsti”.

               2.Kuntest tal-proposta

               2.1.Il-Ftehim Multilaterali li jirrigwarda l-Imposti fuq ir-Rotot

               Il-Ftehim Multilaterali li jirrigwarda l-Imposti fuq ir-Rotot (“il-Ftehim”)
                  1
                għandu l-għan li jistabbilixxi sistema konġunta għall-imposti en route. F’konformità mal-Artikolu 1 tal-Ftehim, l-Istati Kontraenti qablu li jadottaw politika komuni fir-rigward tal-imposti għall-faċilitajiet u għas-servizzi tan-navigazzjoni bl-ajru en route, aktar ’il quddiem imsejħa “imposti fuq ir-rotot”, fl-ispazju tal-ajru tar-Reġjuni ta’ Informazzjoni dwar it-Titjir li jaqgħu taħt il-kompetenza tagħhom. Għalhekk huma qablu li joħolqu sistema konġunta għall-istabbiliment u għall-ġbir tal-imposti fuq ir-rotot u li għal dan l-għan jużaw is-servizzi tal-Eurocontrol. F’konformità mal-Artikolu 3 tal-Ftehim, l-istabbiliment tas-sistema konġunta tal-imposti fuq ir-rotot jitwettaq mill-Kummissjoni estiża tal-Eurocontol.

               Il-Ftehim daħal fis-seħħ fl-1986.

               L-Istati Membri kollha huma partijiet għall-Ftehim
                  2
               .

               2.2.Il-Kummissjoni estiża tal-Eurocontrol

               F’konformità mal-Artikolu 3(2) tal-Ftehim, il-Kummissjoni estiża tal-Eurocontrol:

               (1)tistabbilixxi l-prinċipji li jirregolaw il-valutazzjoni tal-kostijiet għall-kalkolu tal-imposti en route;

               (2)tistabbilixxi l-formula li trid tiġi applikata fil-kalkolu tal-imposti fuq ir-rotot;

               (3)tapprova, għal kull perjodu ta’ imposti, ir-rata li biha jridu jiġu rkuprati l-kostijiet;

               (4)tiddetermina l-unità tal-kont li biha jiġu espressi l-imposti fuq ir-rotot;

               (5)tiddetermina l-kundizzjonijiet tal-applikazzjoni tas-sistema, inkluż il-kundizzjonijiet tal-ħlas, kif ukoll ir-rati unitarji u t-tariffi u l-perjodu li matulu jridu japplikaw;

               (6)tiddetermina l-prinċipji li jirregolaw l-eżenzjoni mill-imposti fuq ir-rotot.

               L-Istati Membri tal-Eurocontrol u l-Istati Kontraenti li mhumiex Stati Membri ta’ Eurocontrol għandhom vot kull wieħed. F’konformità mal-Artikolu 6(1)(a) tal-Ftehim, il-Kummissjoni estiża tiddeċiedi b’unanimità dwar il-kwistjonijiet relatati mal-valutazzjoni tal-kostijiet għall-kalkolu tal-imposti en route (l-Artikolu 3.2(a) tal-Ftehim) u l-Kundizzjonijiet tal-Applikazzjoni (l-Artikolu 3.2(e) tal-Ftehim) u dawk id-deċiżjonijiet huma vinkolanti fuq l-Istati Kontraenti kollha. Fin-nuqqas ta’ deċiżjoni unanima, il-Kummissjoni estiża tieħu deċiżjoni b’maġġoranza ta’ żewġ terzi tal-voti mitfugħa; kwalunkwe Stat Kontraenti li, għal kunsiderazzjonijiet nazzjonali prevalenti, ma jistax japplika dik id-deċiżjoni għandu jissottometti dikjarazzjoni ta’ spjegazzjoni tar-raġunijiet għal dan lill-Kummissjoni estiża (l-Artikolu 6(1)(a) tal-Ftehim).

               2.3.L-atti previsti tal-Kummissjoni estiża

               Permezz ta’ proċedura bil-miktub, iżda mhux aktar tard minn matul il-113-il sessjoni tiegħu fl-20 u l-21 ta’ Novembru 2019, il-Kumitat estiż għandu jadotta deċiżjonijietdwar l-atti previsti.

               L-għan tal-atti previsti huwa li tiġi żgurata konsistenza kontinwa mar-regoli tal-UE dwar l-iskema ta’ prestazzjoni u ta’ imposti tal-Ajru Uniku Ewropew, b’mod partikolari mar-Regolament (UE) 2019/317 tal-11 ta’ Frar 2019
                  3
                li se japplika mit-tielet perjodu ta’ referenza (2020-2024), li jibda fl-1 ta’ Jannar 2020.

               L-abbozz tal-Prinċipji jkompli jipprevedi żewġ metodi possibbli għall-kalkolu tal-kostijiet u tar-rati unitarji, jew il-metodu tal-irkupru sħiħ tal-kostijiet jew il-metodu tal-kost determinat. L-emendi proposti jinkludu d-dikjarazzjoni li: L-Istati Kontraenti li japplikaw ir-regoli adottati mill-Unjoni Ewropea dwar l-iskema ta’ prestazzjoni u ta’ imposti tal-Ajru Uniku Ewropew jitqiesu li jikkonformaw mar-regoli adottati mill-EUROCONTROL fir-rigward ta’ dawn il-kwistjonijiet. L-atti previsti ma jindirizzawx il-kwistjonijiet li ġejjin, li d-dettalji tagħhom huma previsti fil-leġiżlazzjoni tal-UE:

               (1)Il-kundizzjonijiet li taħthom jistgħu jiġu riveduti l-kostijiet determinati u l-unitajiet ta’ servizzi fid-dawl ta’ reviżjoni possibbli tal-pjan ta’ prestazzjoni;

               (2)L-obbligu li jitnaqqsu l-fondi pubbliċi miksuba mill-fornituri tas-servizzi tan-navigazzjoni bl-ajru mill-kostijiet determinati (rekwiżit fid-dritt tal-Unjoni iżda mhux politika komuni tal-EUROCONTROL);

               (3)L-użu tad-dħul mill-imposti fuq ir-rotot biex jiġu ffinanzjati proġetti komuni;

               (4)Il-parametri u l-valuri tal-mekkaniżmu tal-kondiviżjoni tar-riskju tat-traffiku;

               (5)It-twaqqit u l-modalitajiet ta’ xi riporti, pereżempju l-aġġustamenti għall-mekkaniżmu tal-kondiviżjoni tar-riskju tat-traffiku u għall-mekkaniżmu tar-riskju tal-kostijiet;

               (6)Id-dettalji tal-inċentivi għall-fornituri tas-servizzi tan-navigazzjoni bl-ajru;

               (7)Is-sett ta’ kundizzjonijiet li jirrigwardaw il-prestazzjoni li huma meħtieġa biex tiġi stabbilita u tiġi applikata skema ta’ imposti simplifikata.

               L-abbozz tal-Prinċipji jallinja mal-Artikolu 22(4) tar-Regolament (UE) 2019/317, meta l-fornituri tas-servizzi tan-navigazzjoni bl-ajru jġarrbu kostijiet mil-lokazzjoni ta’ assi fissi, dawk il-kostijiet ma għandhomx jiġu inklużi fil-kost tal-kapital.

               L-emendi proposti għall-Kundizzjonijiet tal-Applikazzjoni jikkonċernaw l-Artikolu 5 (il-fattur tad-distanza), l-Artikolu 6 (il-fattur tal-piż) u l-Artikolu 8 (l-eżenzjonijiet) tal-abbozz tal-Kundizzjonijiet tal-Applikazzjoni, b’mod partikolari fir-rigward tal-kalkolu tal-piż massimu tat-tlugħ għal kull inġenju tal-ajru individwali. Din l-aħħar proposta tissostitwixxi l-kalkolu attwali bbażat fuq il-piż massimu medju tat-tlugħ għal kull inġenju tal-ajru għal kull utent tal-ispazju tal-ajru, b’effett mill-1 ta’ Jannar 2020.

               Barra minn hekk, l-Uffiċċju Ċentrali tal-Imposti fuq ir-Rotot (CRCO) tal-Eurocontrol jipproponi żewġ emendi għall-Kundizzjonijiet tal-Applikazzjoni. L-ewwel waħda hija l-introduzzjoni ta’ klawżola ġdida rigward l-imposti tal-banek b’rabta mal-ħlas tal-kontijiet mill-utenti tal-ispazju tal-ajru. It-tieni waħda tirrigwarda s-sekwenza tal-allokazzjoni tal-ħlasijiet tal-kontijiet meta l-utenti tal-ispazju tal-ajru ma jikkomunikaw l-ebda struzzjoni lis-CRCO.

               Il-lista taż-żoni tal-imposti en route fl-Anness 1 tal-Kundizzjonijiet tal-Applikazzjoni tinkludi l-aġġornamenti li ġejjin: emendi editorjali għad-deskrizzjonijiet taż-żoni tal-imposti l-Bulgarija u r-Rumanija, l-isem il-ġdid tal-Maċedonja ta’ Fuq u deskrizzjoni ġdida taż-żona tal-imposti l-Ukrajna.

               L-emendi msemmija jsaħħu l-applikazzjoni tal-prinċipji “l-utent iħallas” li jiffurmaw parti mill-politika dwar l-imposti fuq l-infrastruttura tat-trasport tal-Unjoni.

               3.Il-pożizzjoni li trid tittieħed f’isem l-Unjoni

               L-atti previsti jiżguraw konsistenza kontinwa mar-regoli tal-UE dwar l-iskema ta’ prestazzjoni u ta’ imposti tal-Ajru Uniku Ewropew u jenħtieġ li l-Unjoni tappoġġahom. Huwa propost li l-Istati Membri li jaġixxu b’mod konġunt f’isem l-Unjoni jaċċettaw l-emendi proposti għall-atti previsti. .

               L-atti previsti se jsiru vinkolanti għall-Istati Kontraenti f’konformità mal-Artikolu 6(1)(a) tal-Ftehim, li jipprevedi dan li ġej: id-deċiżjonijiet dwar il-kwistjonijiet imsemmija fl-Artikolu 3.2 (a) sa (f) u (h) għandhom jeħtieġu vot unanimu tal-Istati Kontraenti kollha u għandhom ikunu vinkolanti għall-Istati Kontraenti kollha; fin-nuqqas ta’ deċiżjoni unanima, il-Kummissjoni estiża għandha tieħu deċiżjoni b’maġġoranza ta’ żewġ terzi tal-voti mitfugħa; kwalunkwe Stat Kontraenti li, għal kunsiderazzjonijiet nazzjonali prevalenti, ma jistax japplika dik id-deċiżjoni għandu jissottometti dikjarazzjoni ta’ spjegazzjoni tar-raġunijiet għal dan lill-Kummissjoni estiża.

               Is-suġġett tal-atti previsti huwa fil-biċċa l-kbira kopert mil-leġiżlazzjoni tal-Unjoni, speċifikament mir-Regolament (UE) 2019/317. Għalhekk dawk l-atti jistgħu jaffettwaw ir-regoli komuni jew ibiddlu l-kamp ta’ applikazzjoni tagħhom. B’riżultat ta’ dan, l-Unjoni għandha kompetenza esterna esklużiva bis-saħħa tal-aħħar parti tal-Artikolu 3(2) tat-TFUE.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-TFUE jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika irrispettivament jekk l-Unjoni tkunx membru tal-korp jew tkunx parti għall-ftehim
                  4
               .

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  5
               .

               4.1.2.Applikazzjoni għal dan il-każ

               Il-Kummissjoni estiża hija korp stabbilit permezz tal-Ftehim u l-atti li l-Kummissjoni estiża tiġi mitluba tadotta jikkostitwixxu atti li għandhom effetti legali. L-atti previsti jkunu vinkolanti skont id-dritt internazzjonali fuq l-Istati Kontraenti f’konformità mal-Artikolu 6(1)(a) tal-Ftehim.

               L-atti previsti la jissupplimentaw u lanqas jemendaw il-qafas istituzzjonali tal-Ftehim.

               Għalhekk, il-bażi ġuridika proċedurali għad-Deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed Deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-Deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv u l-kontenut ewlenin tal-att previst jirrigwardaw it-Trasport (it-Titolu VI tat-TFUE).

               Għalhekk, il-bażi ġuridika sostantiva tad-Deċiżjoni proposta hija l-Artikolu 100(2) tat-TFUE.

               4.3.Konklużjoni

               Jenħtieġ li l-bażi ġuridika tad-Deċiżjoni proposta tkun l-Artikolu 100(2) tat-TFUE, flimkien mal-Artikolu 218(9) tat-TFUE.

               2019/0233 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fi ħdan il-Kummissjoni estiża tal-Eurocontrol, fir-rigward tal-prinċipji għall-istabbiliment tal-bażi tal-kost għall-imposti en route u l-kalkolu tar-rata unitarja u l-kundizzjonijiet tal-applikazzjoni tas-sistema tal-imposti fuq ir-rotot u l-kundizzjonijiet tal-ħlas

               (Test b’rilevanza għaż-ŻEE)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim Multilaterali li jirrigwarda l-Imposti fuq ir-Rotot (“il-Ftehim”)
                  6
                daħal fis-seħħ fl-1. ta’ Jannar 1986.

               (2)Skont l-Artikolu 3(2) tal-Ftehim, il-Kummissjoni estiża tadotta prinċipji li jirregolaw il-valutazzjoni tal-kostijiet għall-kalkolu tal-imposti tan-navigazzjoni bl-ajru u l-kundizzjonijiet tal-applikazzjoni u l-ħlas tat-tali imposti.

               (3)Qabel jew waqt il-113-il sessjoni tiegħu fl-20 u l-21 ta’ Novembru 2019, il-Kumitat estiż għandu, permezz ta’ proċedura bil-miktub, jadotta deċiżjonijiet dwar aġġornament tal-Prinċipji għall-istabbiliment tal-bażi tal-kost għall-imposti en route u l-kalkolu tar-rati unitarji u dwar aġġornament tal-Kundizzjonijiet tal-Applikazzjoni tas-Sistema tal-Imposti fuq ir-Rotot u l-Kundizzjonijiet tal-Ħlas (“id-deċiżjonijiet”).

               (4)Huwa xieraq li tiġi stabbilita l-pożizzjoni li trid tittieħed f’isem l-Unjoni fil-Kummissjoni estiża tal-Eurocontrol, peress li s-suġġett ta’ dawk id-deċiżjonijiet huwa fil-biċċa l-kbira kopert mil-leġiżlazzjoni tal-Unjoni, b’mod partikolari r-Regolament ta’ Implimentazzjoni tal-Kummissjoni (UE) 2019/317
                  7
               . Għalhekk dawk l-atti jistgħu jaffettwaw ir-regoli komuni jew ibiddlu l-kamp ta’ applikazzjoni tagħhom u l-Unjoni għandha kompetenza esterna esklużiva skont l-Artikolu 3(2) tat-Trattat dwar il-Funzjonament tal-Unjoni Ewropea.

               (5)L-għan tad-deċiżjonijiet huwa li tiġi żgurata konsistenza kontinwa mar-regoli tal-Unjoni dwar it-trasport, b’mod partikolari r-Regolament (KE) Nru 549/2004 tal-Parlament Ewropew u tal-Kunsill
                  8
                u r-Regolament ta’ Implimentazzjoni (UE) 2019/317. Għalhekk huwa xieraq li tiġi appoġġata l-adozzjoni ta’ dawk id-deċiżjonijiet.

               (6)Il-pożizzjoni tal-Unjoni trid tiġi espressa mill-Istati Membri tal-Unjoni li huma membri tal-Kummissjoni estiża tal-Eurocontrol, li jaġixxu b’mod konġunt,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-proċedura bil-miktub qabel jew waqt is-sessjoni tal-Kummissjoni estiża tal-Eurocontrol fit-28 ta’ Novembru 2019 għandha tkun din li ġejja:

               (a) li jiġu appoġġati l-Prinċipji aġġornati għall-istabbiliment tal-bażi tal-kost għall-imposti en route
                  9
               ;

               (b) li jiġu appoġġati l-Kundizzjonijiet tal-Applikazzjoni tas-Sistema tal-Imposti fuq ir-Rotot u l-Kundizzjonijiet tal-Ħlas aġġornati
                  10
               .

               Artikolu 2

               Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-Kummissjoni estiża tal-Eurocontrol, li jaġixxu b’mod konġunt.

               Artikolu 3

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                  https://www.eurocontrol.int/sites/default/files/article/attachments/multilateral-agreement-relating-to-route-charges.pdf

                     (2)

                        Minbarra l-Istati Membri tal-UE, l-Albanija, l-Armenja, il-Bożnija-Ħerzegovina, il-Georgia, ir-Repubblika tal-Moldova, il-Montenegro, Monaco, in-Norveġja, il-Maċedonja ta’ Fuq, l-Iżvizzera, it-Turkija u l-Ukrajna huma partijiet għall-Ftehim u rratifikawh.

                     (3)

                        Ir-Regolament ta’ Implimentazzjoni tal-Kummissjoni (UE) Nru 2019/317 tal-11 ta’ Frar 2019 li jistabbilixxi skema ta’ prestazzjoni u imposti fl-Ajru Uniku Ewropew u li jħassar ir-Regolamenti ta’ Implimentazzjoni (UE) Nru 390/2013 u (UE) Nru 391/2013, ĠU L 56, 25.2.2019, p. 1

                     (4)

                        Il-paragrafu 64 tas-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill, ECLI:EU:C:2014:2258.

                     (5)

                        Il-paragrafi 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill, ECLI:EU:C:2014:2258.

                     (6)

                  https://www.eurocontrol.int/sites/default/files/article/attachments/multilateral-agreement-relating-to-route-charges.pdf

                     (7)

                        Ir-Regolament ta’ Implimentazzjoni tal-Kummissjoni (UE) 2019/317 tal-11 ta’ Frar 2019 li jistabbilixxi skema ta’ prestazzjoni u imposti fl-Ajru Uniku Ewropew u li jħassar ir-Regolamenti ta’ Implimentazzjoni (UE) Nru 390/2013 u (UE) Nru 391/2013 (ĠU L 56, 25.2.2019, p. 1).

                     (8)

                        Ir-Regolament (KE) Nru 549/2004 tal-Parlament Ewropew u tal-Kunsill tal-10 ta’ Marzu 2004 li jippreskrivi l-qafas għall-ħolqien tal-Ajru Uniku Ewropew (ir-Regolament qafas) (ĠU L 096, 31.3.2004, p. 1)

                     (9)

                  https://ext.eurocontrol.int/ftp/?t=93085cefad506a898b74bf51ae9f2ec6
                   Dokument tal-Eurocontrol Nru 19.60.01

                     (10)

                  https://ext.eurocontrol.int/ftp/?t=5db7f9ad4dda0c0a7803388ca46b101e
                   Dokument tal-Eurocontrol Nru 19.60.02-1